Document ID: 32014R1320

ΚΑΝΟΝΙΣΜΌΣ (ΕΕ) αριθ. 1320/2014 ΤΗΣ ΕΠΙΤΡΟΠΉΣ
της 1ης Δεκεμβρίου 2014
για την τροποποίηση του κανονισμού (ΕΚ) αριθ. 338/97 του Συμβουλίου, για την προστασία των ειδών άγριας πανίδας και χλωρίδας με τον έλεγχο του εμπορίου τους
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους (1), και ιδίως το άρθρο 19 παράγραφος 5,
Εκτιμώντας τα ακόλουθα:
(1)
Ο κανονισμός (ΕΚ) αριθ. 338/97 περιλαμβάνει καταλόγους ζωικών και φυτικών ειδών, το εμπόριο των οποίων υπόκειται σε περιορισμούς ή έλεγχο. Στους καταλόγους αυτούς έχουν ενσωματωθεί οι κατάλογοι που περιλαμβάνονται στα προσαρτήματα της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES) (η «σύμβαση»).
(2)
Τα ακόλουθα είδη συμπεριλήφθηκαν πρόσφατα στο προσάρτημα III της σύμβασης: Dalbergia tucurensis (με σχολιασμό) μετά από αίτημα της Νικαράγουας· Antilope cervicapra, Boselaphus tragocamelus, Capra hircus aegagrus, Capra sibirica, Gazella bennettii, Pseudois nayaur, Axis porcinus, Herpestes edwardsi, Herpestes javanicus, Hyaena hyaena, Lophura leucomelanos, Pavo cristatus, Pucrasia macrolopha μετά από αίτημα του Πακιστάν· Quercus mongolica και Fraxinus mandshurica (αμφότερα με σχολιασμό) μετά από αίτημα της Ρωσικής Ομοσπονδίας.
(3)
Κανένα από τα κράτη μέλη δεν διατύπωσε επιφύλαξη σχετικά με οποιαδήποτε από τις ανωτέρω τροποποιήσεις.
(4)
Κατά συνέπεια, οι τροποποιήσεις που έγιναν στο προσάρτημα III της σύμβασης καθιστούν αναγκαίες τις τροποποιήσεις στο παράρτημα Γ του κανονισμού (ΕΚ) αριθ. 338/97.
(5)
Το είδος Lygodactylus williamsi αξιολογείται ως «κρισίμως απειλούμενο» στον Κόκκινο Κατάλογο της Διεθνούς Ένωσης Προστασίας της Φύσης (IUCN) και ενδημεί σε μια μικρή περιοχή της Τανζανίας. Η συλλογή για τη διεθνή εμπορία κατοικίδιων ζώων αναφέρεται πως επηρεάζει άμεσα το είδος, σε βαθμό που θα μπορούσε να απειλεί τον πληθυσμό. Είναι γνωστό πως το είδος αυτό αποτελεί αντικείμενο εμπορίας εντός της Ένωσης, κυρίως ως άγριας προέλευσης δείγματα, και έχει προφανώς ζήτηση. Το είδος Lygodactylus williamsi φαίνεται να πληροί τα κριτήρια για καταχώριση στο παράρτημα Β του κανονισμού (ΕΚ) αριθ. 338/97 σύμφωνα με το άρθρο 3 παράγραφος 2 στοιχείο γ) σημείο i) του εν λόγω κανονισμού. Η Επιτροπή διαβουλεύτηκε με την Ενωμένη Δημοκρατία της Τανζανίας όσον αφορά το ενδεχόμενο να περιληφθεί το είδος στο παράρτημα Β του κανονισμού (ΕΚ) αριθ. 338/97. Κατά συνέπεια, το είδος Lygodactylus williamsi θα πρέπει να περιληφθεί στο παράρτημα Β του εν λόγω κανονισμού.
(6)
Το είδος Bradypus pygmaeus διαχωρίστηκε από το είδος Bradypus variegatus το 2001. Εκ παραδρομής, το είδος αυτό δεν περιλήφθηκε στο προσάρτημα II της σύμβασης. Η παράλειψη αυτή διορθώθηκε στις 20 Νοεμβρίου 2013 και το είδος Bradypus pygmaeus θα πρέπει τώρα να συμπεριληφθεί στο παράρτημα Β του κανονισμού (ΕΚ) αριθ. 338/97.
(7)
Το είδος Lophura leucomelanos θα πρέπει να διαγραφεί από το παράρτημα Δ αφού συμπεριλήφθηκε στο παράρτημα Γ.
(8)
Οι ορισμοί των όρων «εκχύλισμα», «τελικά, συσκευασμένα προϊόντα, έτοιμα για διάθεση στο λιανικό εμπόριο», «σκόνη» και «τεμαχίδια ξύλου» θα πρέπει να περιληφθούν στην ενότητα «Ερμηνευτικές σημειώσεις των παραρτημάτων Α, Β, Γ και Δ», αφού οι ορισμοί αυτοί συμφωνήθηκαν κατά τη 16η συνάντηση της διάσκεψης των μερών της σύμβασης τον Μάρτιο του 2013.
(9)
Η υποσημείωση για το είδος Agalychnis spp. θα πρέπει να διαγραφεί, δεδομένου ότι η θέσπιση του ταξινομικού καταλόγου ελέγχου για τα αμφίβια που περιλαμβάνονται στη σύμβαση (Taxonomic Checklist of Amphibians) κατέστησε την υποσημείωση άνευ αντικειμένου.
(10)
Το σχόλιο για τα κοράλλια θα πρέπει να επικαιροποιηθεί, ώστε να καταστεί σύμφωνο με τα προσαρτήματα της σύμβασης.
(11)
Για λόγους σαφήνειας, ορισμένες συντακτικές τροποποιήσεις πραγματοποιήθηκαν στα παραρτήματα.
(12)
Λόγω της έκτασης των τροποποιήσεων είναι σκόπιμο, για λόγους σαφήνειας, να αντικατασταθεί το παράρτημα του εν λόγω κανονισμού στο σύνολό του.
(13)
Συνεπώς, ο κανονισμός (ΕΚ) αριθ. 338/97 θα πρέπει να τροποποιηθεί αναλόγως.
(14)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για το εμπόριο ειδών άγριας πανίδας και χλωρίδας, η οποία έχει συσταθεί βάσει του άρθρου 18 παράγραφος 1 του κανονισμού (ΕΚ) αριθ. 338/97,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 338/97 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός στο σύνολό του και εφαρμόζεται απευθείας σε όλα τα κράτη μέλη.
Βρυξέλλες, 1η Δεκεμβρίου 2014.

Labels: 3
20